次韻謙仲見寄
作者：王十朋
朝代：宋

paragraphs: 湖山藍黛青，湖水琉璃碧。
我時湖邊游，山水正秋色。
詩翁偶乘興，來作湖邊客。
談鋒兩初交，意氣已相得。
詩壇予與盟，文會公爲伯。
豪詞肆滂沛，淡語入幽寂。
心匠巧雕斵，物態窮搜覓。
壯哉五言城，卓爾萬仞壁。
初疑公腸胃，百怪所窟宅。
吐氣干雲霄，宜欲鬭霹靂。
妙奪解牛術，奏刀聲砉剨。
我才寸莛微，洪鍾詎能擊。
又如鳴蟋蟀，啾然和金石。
未窺學藩籬，敢語討奧賾。
繆爲馬慕韓，浪作赤效白。
奬拔非所蒙，猖狂固宜責。
新篇又拜嘉，開緘光豔射。
藏之比明珠，長使夜照席。
惜哉不遇時，豈爲臧倉隔。
儒冠五十年，世路疲行役。
操矛赴文場，戰藝輙敗北。
書劍兩無成，泥塗困蹤跡。
龍鍾似東野，窮愁攬懷臆。
空吟三百篇，高視古無敵。
霜風剪林木，黄葉滿澤國。
我思公不見，羸馬未能策。
恨無神仙術，安得生兩翼。
因召管城穎，免冠加拂拭。
書帛寄征鴻，心目兩俱極。